b"\n_START_ARTICLE_\nImprovizija\n_START_PARAGRAPH_\nImprovizija je gledali\xc5\xa1ko-glasbeni dogodek, ki v improvizacijskem \xc5\xa1ovu parodira izbor evrovizijske popevke. Od leta 2002 jo v dvorani KUDa France Pre\xc5\xa1eren v Ljubljani z velikim uspehom prireja skupina Narobov.\n_START_SECTION_\nIdeja\n_START_PARAGRAPH_\nImprovizija je zasnovana kot parada pompoznosti in ki\xc4\x8da, v kateri se stilsko razli\xc4\x8dne glasbene zasedbe potegujejo za naslov zmagovalca Improvizije. V ve\xc4\x8deru se zvrstijo najrazli\xc4\x8dnej\xc5\xa1e zvrsti, od hip-hop dueta prek dalmatinskega \xc5\xa1lagerja in popularnega \xc5\xa1tiklca iz 80' pa do turbo-narodnozabavnega ansambla. Besedila pesmi in melodija so prepu\xc5\xa1\xc4\x8deni improvizaciji pevcev oziroma igralcev in glasbenikov oziroma orkestra. Dogodek povezuje glamurozen in ki\xc4\x8dast voditeljski par - prav kakor na Evroviziji, le da duhovito brez narekovajev. Tudi zmagovalca Improvizije izbere ob\xc4\x8dinstvo - s \xc2\xbbtelevotingom\xc2\xab\xc2\xa0in javljanji iz regij Evrope._NEWLINE_Toda Improvizija ne opona\xc5\xa1a le Evrovizije, ampak celoten svet \xc5\xa1ovbiznisa, reflektorjev, make-upa in glamurja. Popoln u\xc4\x8dinek dogodka je dose\xc5\xbeen zaradi kontrastne lokacije: odra KUDa France Pre\xc5\xa1eren, centra alternativne kulture.\n_START_SECTION_\nUstvarjalci\n_START_PARAGRAPH_\nPevska in glasbena zasedba se vsako leto spreminjata. V stalnem naboru so igralci Narobova: Maja Dekleva, Dra\xc5\xbeen Dragojevi\xc4\x87, Alenka Marini\xc4\x8d, Toma\xc5\xbe Lapajne, Gregor Moder in Sonja Vil\xc4\x8d. V letu 2006 so se jim pridru\xc5\xbeili \xc5\xa1e Ana Ho\xc4\x8devar, Ana Marija Miti\xc4\x87 in Ju\xc5\xa1 Mil\xc4\x8dinski._NEWLINE_Med ustvarjalci glasbe za Improvizijo so se doslej zvrstili med drugim Andrej Te\xc5\xbeak, Jure Karas (iz kvarteta Slon in sade\xc5\xbe), v letu 2006 pa Gal Gjurin z delom Galeristov (Gal in galeristi)."